
Az Opus Dei Kálvin és Barth keresztségtanában

Dolgozatomban az első századokban kialakult terminológia alapján állva keresem a keresztség sákramentumának értelmét és jelentését. A sokfelé ágazó téma vizsgálatakor azt a reformátori megállapítást választottam vezérfonalul, mely szerint Isten műve, az Opus Dei az emberrel kötött kegyelmes szövetségében valósul meg, és minden emberi cselekedetet megelőz; ugyanakkor Isten szabad akaratából a Krisztus megváltásából élő embert is bevonja művébe. Ennek a vezérfonalnak megfelelően a XVI. századi Kálvin és XX. századi Barth fő művei alapján vizsgálom a klasszikus református keresztségtant, különös figyelmet szentelve azoknak a kritikáknak, melyekkel a négyszáz évvel később élő teológus illette Kálvint. Az általánostól a speciális felé haladva három területen vizsgálom Isten művét. Ez a három egység tulajdonképpen az opus Dei megvalósulásának három színtere: Isten műve a teremtésben, az Egyházban, illetve az ember életében. Bár az individuális jelleg napjainkban igen nagy hangsúlyt kap a keresztség sákramentumában, mégis arra szeretnék rámutatni dolgozatomban, hogy mivel Isten műve, a kegyelmi szövetség mindhárom színtéren érvényesül, azért az azt kifejező sákramentumnak is fontos szerepe van az egyes területeken: a teremtett világ, az Egyház és az egyén szintjén egyaránt.



